FI Euroopan unionin virallinen lehti L 155/1

KOMISSION DELEGOITU ASETUS (EU) 2017/1018,

annettu 29 päivänä kesäkuuta 2016,

rahoitusvälineiden markkinoista annetun Euroopan parlamentin ja neuvoston direktiivin 2014/65/EU täydentämisestä sijoituspalveluyritysten, markkinoiden ylläpitäjien ja luottolaitosten ilmoitettaviksi kuuluvia tietoja koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 34 artiklan 8 kohdan kolmannen alakohdan ja 35 artiklan 11 kohdan kolmannen alakohdan,

sekä katsoo seuraavaa:

(1) On tärkeää täsmentää tiedot, jotka sijoituspalveluyritysten, markkinoiden ylläpitäjien ja direktiivin 2014/65/EU edellyttämissä tapauksissa myös luottolaitosten olisi ilmoitettava kotijäsenvaltionsa toimivaltaisille viranomaisille, jos ne aikovat tarjota sijoituspalveluja tai harjoittaa sijoitustoimintaa sekä tarjota oheispalveluja toisessa jäsenvaltiossa, jotta voidaan ottaa käyttöön yhdenmukaiset ilmoitusvaatimukset ja hyödyntää mahdollisuutta tarjota palveluja kaikkialla unionissa.

(2) Niiden tietojen laajuus ja sisältö, jotka sijoituspalveluyritysten, luottolaitosten tai markkinoiden ylläpitäjien on ilmoitettava kotijäsenvaltion toimivaltaiselle viranomaiselle, jos ne aikovat tarjota sijoituspalveluja tai harjoittaa sijoitustoimintaa sekä oheistoimintaa tai tarjota markkinoille pääsyä ja kaupankäyntiä helpottavia järjestelyjä, vaihtelevat yhden toimiluvan periaatteen mukaisten oikeuksien tarkoituksen ja muodon mukaan. Selkeyden vuoksi on näin ollen aiheellista määritellä eri passi-ilmoitustyypit tämän asetuksen soveltamiseksi.

(3) Samoista syistä on myös tärkeää selventää, mitä tietoja monenkeskistä kaupankäyntijärjestelmää tai organisoitua kaupankäyntijärjestelmää ylläpitävien sijoituspalveluyritysten tai markkinoiden ylläpitäjien olisi toimitettava, jos niillä on tarkoitus toisen jäsenvaltion alueella helpottaa kyseiseen toiseen jäsenvaltioon sijoittautuneiden etäkäyttäjien, -jäsenten tai -osapuolten pääsyä kyseisiin järjestelmiin ja kaupankäyntiä niissä.

(4) Kotijäsenvaltion ja vastaanottavan jäsenvaltion toimivaltaisten viranomaisten olisi saatava päivitetyt tiedot aina, kun passi-ilmoituksen tiedot muuttuvat, mukaan lukien sijoituspalvelujen tarjoamista ja sijoitustoiminnan harjoittamista koskevan toimiluvan määräaikainen tai pysyvä peruuttaminen. Kyseisten tietojen pitäisi mahdollistaa se, että toimivaltaiset viranomaiset pystyvät tekemään perustellun päätöksen, joka vastaa niiden toimivaltuuksia ja tehtäviä.

(5) Sijoituspalveluyritysten nimi-, osoite- ja yhteystietojen muutokset kotijäsenvaltiossa olisi katsottava merkityksellisiksi, ja ne olisi sen vuoksi ilmoitettava sivuliikkeen tietojen muutosilmoituksena tai sidonnaisasiamiehen tietojen muutosilmoituksena.

(6) On tärkeää, että kotijäsenvaltion ja vastaanottavan jäsenvaltion toimivaltaiset viranomaiset tekevät yhteistyötä rahanpesun uhan torjunnassa. Tämän asetuksen ja erityisesti sijoituspalveluyrityksen toimintaohjelman ilmoittamisen avulla on määrä helpottaa vastaanottavan jäsenvaltion toimivaltaisen viranomaisen toimia, kun se arvioi ja valvoo, onko sen alueelle sijoittautuneella sivuliikkeellä riittävät järjestelmät ja valvontamenetelmät rahanpesun ja terrorismin rahoittamisen estämiseksi, mukaan lukien rahanpesuilmoitusten tekemisestä vastaavan yhteyshenkilön taidot, tiedot ja hyvä maine.

(7) Tämän asetuksen säännökset ovat tiiviisti sidoksissa toisiinsa, koska ne koskevat sijoituspalvelujen tarjoamisen ja sijoitustoiminnan harjoittamisen vapauden käyttöä sekä sijoittautumisoikeuden käyttöä, kun kyseessä ovat sijoituspalveluyritykset, markkinoiden ylläpitäjät ja tapauksen mukaan luottolaitokset. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta asianomaisten velvoitteiden soveltamisalaan kuuluvien henkilöiden olisi helpompi saada näistä säännöksistä kattava käsitys keskitetysti, on suotavaa, että kaikki direktiivin 2014/65/EU II osaston III luvussa edellytetyt tietojen ilmoittamista koskevat tekniset sääntelystandardit sisällytetään yhteen asetukseen.

(8) Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä sekä asiaa koskevia direktiivin 2014/65/EU kansallisia täytäntöönpanosäännöksiä sovelletaan samasta päivämäärästä lähtien.

(9) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.

(10) Euroopan arvopaperimarkkinaviranomainen, jäljempänä ’EAMV’, on Euroopan parlamentin ja neuvoston asetuksen (EU) N:o 1095/2010 (2) 10 artiklan mukaisesti järjestänyt avoimia julkisia kuulemisia teknisten sääntelystandardien luonnoksista, analysoinut mahdollisia asiaan liittyviä kustannuksia ja hyötyjä sekä pyytänyt lausunnon kyseisen asetuksen 37 artiklan mukaisesti perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 artikla

Soveltamisala

1. Tätä asetusta sovelletaan monenkeskistä kaupankäyntijärjestelmää tai organisoitua kaupankäyntijärjestelmää ylläpitäviin sijoituspalveluyrityksiin ja markkinoiden ylläpitäjiin.

2. Tätä asetusta sovelletaan myös Euroopan parlamentin ja neuvoston direktiivin 2013/36/EU (3) mukaisesti toimiluvan saaneisiin luottolaitoksiin, jotka tarjoavat yhtä tai useampaa sijoituspalvelua tai harjoittavat sijoitustoimintaa ja aikovat käyttää sidonnaisasiamiehiä seuraavien oikeuksien perusteella:

a) oikeus, joka koskee direktiivin 2014/65/EU 34 artiklan 5 kohdan mukaista sijoituspalvelujen tarjoamisen ja sijoitustoiminnan harjoittamisen vapautta;

b) direktiivin 2014/65/EU 35 artiklan 7 kohdan mukainen sijoittautumisoikeus.

2 artikla

Määritelmät

Tässä asetuksessa tarkoitetaan

a) ’sijoituspalveluja ja -toimintaa koskevalla passi-ilmoituksella’ direktiivin 2014/65/EU 34 artiklan 2 kohdan mukaisesti tai direktiivin 2014/65/EU 34 artiklan 5 kohdan mukaisesti tehtyä ilmoitusta;

b) ’sivuliikettä koskevalla passi-ilmoituksella’ tai ’sidonnaisasiamiestä koskevalla passi-ilmoituksella’ direktiivin 2014/65/EU 35 artiklan 2 kohdan mukaisesti tai direktiivin 2014/65/EU 35 artiklan 7 kohdan mukaisesti tehtyä ilmoitusta;

c) ’monenkeskiseen kaupankäyntijärjestelmään tai organisoituun kaupankäyntijärjestelmään pääsyä helpottavien järjestelyjen tarjoamista koskevalla ilmoituksella’ direktiivin 2014/65/EU 34 artiklan 7 kohdan mukaisesti tehtyä ilmoitusta;

d) ’passi-ilmoituksella’ sijoituspalveluja ja -toimintaa koskevaa passi-ilmoitusta, sivuliikettä koskevaa passi-ilmoitusta, sidonnaisasiamiestä koskevaa passi-ilmoitusta tai monenkeskiseen kaupankäyntijärjestelmään tai organisoituun kaupankäyntijärjestelmään pääsyä helpottavien järjestelyjen tarjoamista koskevaa ilmoitusta.

3 artikla

Sijoituspalveluja ja -toimintaa koskevaa passi-ilmoitusta sovellettaessa ilmoitettavat tiedot

1. Sijoituspalveluyritysten on varmistettava, että direktiivin 2014/65/EU 34 artiklan 2 kohdan mukaisesti toimitettu sijoituspalveluja ja -toimintaa koskeva passi-ilmoitus sisältää seuraavat tiedot:

a) sijoituspalveluyrityksen nimi, osoite ja yhteystiedot sekä sijoituspalveluyrityksessä yhteyshenkilöksi nimetyn henkilön nimi;

b) toimintaohjelma, joka sisältää seuraavat tietoerät: i) yksityiskohtaiset tiedot vastaanottavassa jäsenvaltiossa tarjottavista sijoituspalveluista, harjoitettavasta sijoitustoiminnasta ja tarjottavista oheispalveluista sekä käytettävistä rahoitusvälineistä; ja ii) vahvistus siitä, aikooko sijoituspalveluyritys käyttää sen kotijäsenvaltioon sijoittautuneita sidonnaisasiamiehiä tarjotakseen palveluja vastaanottavassa jäsenvaltiossa, ja jos näin on, kyseisten sidonnaisasiamiesten nimi, osoite, yhteystiedot ja viimeksi mainittujen toimesta tarjottavat sijoituspalvelut, harjoitettava sijoitustoiminta ja tarjottavat oheispalvelut ja rahoitusvälineet.

2. Edellä 1 artiklan 2 kohdan a alakohdassa tarkoitettujen luottolaitosten, jotka toimittavat direktiivin 2014/65/EU 34 artiklan 5 kohdan mukaisen sijoituspalveluja ja -toimintaa koskevan passi-ilmoituksen, on varmistettava, että ilmoitus sisältää 1 kohdan a alakohdassa ja b alakohdan ii alakohdassa määritetyt tiedot.

4 artikla

Sijoituspalveluja ja -toimintaa koskevien tietojen muuttumisen yhteydessä ilmoitettavat tiedot

Sijoituspalveluyritysten ja 1 artiklan 2 kohdan a alakohdassa tarkoitettujen luottolaitosten on varmistettava, että ilmoitus, jolla direktiivin 2014/65/EU 34 artiklan 4 kohdan mukaisesti ilmoitetaan tietoihin tulleesta muutoksesta, sisältää yksityiskohtaiset tiedot kaikista alkuperäiseen sijoituspalveluja ja -toimintaa koskevaan passi-ilmoitukseen sisältyviin tietoihin tulleista muutoksista.

5 artikla

Monenkeskiseen kaupankäyntijärjestelmään tai organisoituun kaupankäyntijärjestelmään pääsyä helpottavista järjestelyistä ilmoitettavat tiedot

Sijoituspalveluyritysten ja markkinoiden ylläpitäjien, jotka toimittavat direktiivin 2014/65/EU 34 artiklan 7 kohdan mukaisesti ilmoituksia monenkeskiseen kaupankäyntijärjestelmään tai organisoituun kaupankäyntijärjestelmään pääsyä helpottavista järjestelyistä, on varmistettava, että ilmoitus sisältää seuraavat tiedot:

a) sijoituspalveluyrityksen tai markkinoiden ylläpitäjän nimi, osoite ja yhteystiedot sekä sijoituspalveluyrityksessä tai markkinoiden ylläpitäjässä yhteyshenkilöksi nimetyn henkilön nimi;

b) lyhyt kuvaus käyttöön otettavista asianmukaisista järjestelyistä sekä päivämäärä, josta alkaen kyseisiä järjestelyjä tarjotaan vastaanottavassa jäsenvaltiossa;

c) lyhyt kuvaus monenkeskisen kaupankäyntijärjestelmän tai organisoidun kaupankäyntijärjestelmän liiketoimintamallista, mukaan lukien kaupankäynnin kohteena olevien rahoitusvälineiden tyyppi, osapuolten tyyppi sekä monenkeskisen kaupankäyntijärjestelmän tai organisoidun kaupankäyntijärjestelmän soveltama lähestymistapa etäkäyttäjiin, -jäseniin tai -osapuoliin suuntautuvassa markkinoinnissa.

6 artikla

Sivuliikettä koskevassa passi-ilmoituksessa tai sidonnaisasiamiestä koskevassa passi-ilmoituksessa ilmoitettavat tiedot

1. Sijoituspalveluyritysten ja 1 artiklan 2 kohdan b alakohdassa tarkoitettujen luottolaitosten on varmistettava, että direktiivin 2014/65/EU 35 artiklan 2 kohdan mukaisesti toimitettu sivuliikettä koskeva passi-ilmoitus tai 35 artiklan 7 kohdan mukaisesti toimitettu sidonnaisasiamiestä koskeva passi-ilmoitus sisältää seuraavat tiedot:

a) sijoituspalveluyrityksen tai luottolaitoksen nimi, osoite ja yhteystiedot kotijäsenvaltiossa sekä sijoituspalveluyrityksessä tai luottolaitoksessa yhteyshenkilöksi nimetyn henkilön nimi;

b) vastaanottavassa jäsenvaltiossa olevan sivuliikkeen tai sidonnaisasiamiehen nimi, osoite ja yhteystiedot, josta asiakirjoja on mahdollista saada;

c) sivuliikkeen tai sidonnaisasiamiehen johdosta vastuussa olevien henkilöiden nimet;

d) sen julkisen rekisterin sähköisen tai muun sijaintipaikan viite, johon sidonnaisasiamies on rekisteröity; ja

e) toimintaohjelma.

2. Edellä 1 kohdan e alakohdassa tarkoitetun toimintaohjelman on sisällettävä seuraavat tietoerät:

a) luettelo tarjottavista sijoituspalveluista, harjoitettavasta sijoitustoiminnasta ja tarjottavista oheispalveluista ja rahoitusvälineistä;

b) kuvaus, jossa selostetaan, miten sivuliike tai sidonnaisasiamies edistää sijoituspalveluyrityksen, luottolaitoksen tai konsernin strategiaa, sekä esitetään, kuuluuko sijoituspalveluyritys konserniin ja mitkä ovat sivuliikkeen tai sidonnaisasiamiehen päätoiminnot;

c) kuvaus siitä, minkätyyppisten asiakkaiden tai vastapuolten kanssa sivuliike tai sidonnaisasiamies toteuttaa liiketoimia ja miten sijoituspalveluyritys tai luottolaitos hankkii asiakkaita ja vastapuolia ja toteuttaa liiketoimia niiden kanssa;

d) seuraavat tiedot sivuliikkeen tai sidonnaisasiamiehen organisaatiorakenteesta: i) toiminnalliset, maantieteelliset ja oikeudelliset raportointisuhteet, jos käytössä on matriisirakenne; ii) kuvaus siitä, miten sivuliike tai sidonnaisasiamies liittyy sijoituspalveluyrityksen tai luottolaitoksen yhtiörakenteeseen tai, jos kyseessä on konserniin kuuluva sijoituspalveluyritys tai luottolaitos, konsernin yhtiörakenteeseen; iii) säännöt, jotka koskevat sivuliikkeen tai sidonnaisasiamiehen raportointia päätoimipaikkaan;

e) tiedot sivuliikkeessä tai sidonnaisasiamiehessä keskeisiä toimintoja suorittavista henkilöistä, mukaan lukien henkilöt, jotka vastaavat sivuliikkeen tai sidonnaisasiamiehen päivittäisestä toiminnasta, vaatimusten noudattamisesta ja valitusten käsittelystä;

f) tiedot mahdollisista ulkoistamisjärjestelyistä, jotka ovat sivuliikkeen tai sidonnaisasiamiehen toiminnan kannalta ratkaisevan tärkeitä;

g) tiivistelmä käyttöön otettavista järjestelmistä ja valvontamenetelmistä, mukaan lukien: i) käyttöön otettavat järjestelyt asiakkaiden varojen ja omaisuuden suojaamiseksi; ii) järjestelyt liiketoiminnan menettelytapasääntöjen ja muiden velvoitteiden noudattamiseksi, jonka valvonta kuuluu direktiivin 2014/65/EU 35 artiklan 8 kohdan mukaisesti vastaanottavan jäsenvaltion toimivaltaisen viranomaisen vastuulle, sekä mainitun direktiivin 16 artiklan 6 kohdan mukaisen kirjanpidon järjestämiseksi; iii) henkilöstön valvontaa koskevat sisäiset järjestelyt, joihin on sisällyttävä henkilökohtaisia liiketoimia koskeva valvonta; iv) järjestelyt rahanpesun torjuntaa koskevien velvoitteiden noudattamiseksi; v) tiedot valvonnasta, joka koskee ulkoistamisjärjestelyjä ja muita kolmansien osapuolten kanssa tehtyjä järjestelyjä, jotka liittyvät sivuliikkeen tai sidonnaisasiamiehen tarjoamiin sijoituspalveluihin tai harjoittamaan toimintaan; vi) sen hyväksytyn korvausjärjestelmän nimi, osoite ja yhteystiedot, johon sijoituspalveluyritys tai luottolaitos kuuluu;

h) tulos- ja kassavirtaennusteet ensimmäisten kolmenkymmenenkuuden kuukauden osalta.

3. Kun vastaanottavaan jäsenvaltioon on määrä perustaa sivuliike, joka aikoo käyttää sidonnaisasiamiehiä kyseisessä jäsenvaltiossa direktiivin 2014/65/EU 35 artiklan 2 kohdan c alakohdan mukaisesti, 1 kohdan e alakohdassa tarkoitetun toimintaohjelman on sisällettävä myös kunkin tällaisen sidonnaisasiamiehen nimi-, osoite- ja yhteystiedot.

7 artikla

Sivuliikkeen tai sidonnaisasiamiehen tietojen muuttumisen yhteydessä ilmoitettavat tiedot

1. Sijoituspalveluyritysten ja 1 artiklan 2 kohdan b alakohdassa tarkoitettujen luottolaitosten on varmistettava, että ilmoitus, jolla direktiivin 2014/65/EU 35 artiklan 10 kohdan mukaisesti ilmoitetaan tietoihin tulleesta muutoksesta, sisältää yksityiskohtaiset tiedot kaikista alkuperäiseen sivuliikettä koskevaan passi-ilmoitukseen tai sidonnaisasiamiestä koskevaan passi-ilmoitukseen sisältyviin tietoihin tulleista muutoksista.

2. Sijoituspalveluyritysten ja 1 artiklan 2 kohdan b alakohdassa tarkoitettujen luottolaitosten on varmistettava, että sivuliikettä koskevaan passi-ilmoitukseen ja sidonnaisasiamiestä koskevaan passi-ilmoitukseen tulevat muutokset, jotka koskevat sivuliikkeen toiminnan lopettamista tai sidonnaisasiamiehen käytön lopettamista, sisältävät seuraavat tiedot:

a) sivuliikkeen toiminnan tai sidonnaisasiamiehen käytön lopettamisprosessista vastuussa olevan henkilön tai henkilöiden nimi;

b) suunnitellun lopettamisen aikataulu;

c) liiketoiminnan lakkauttamista koskevat tiedot ja ehdotetut menettelyt, mukaan lukien tiedot siitä, miten on määrä suojata asiakkaiden edut, ratkaista valitukset ja suorittaa mahdolliset maksamattomat velat.

8 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan direktiivin 2014/65/EU 93 artiklan 1 kohdan toisessa alakohdassa ensiksi mainitusta päivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 349.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(3) Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).